Pielikums

Daugavpils pilsētas domes

2016.gada 22.decembra

lēmumam Nr.684

**Izvērtējuma kopsavilkums pašvaldības līdzdalībai**

**ar SIA „Labiekārtošana D”**

Saskaņā ar likuma „Par pašvaldībām” 15.panta pirmo daļu, Daugavpils pilsētas domei ir noteiktas autonomās funkcijas, tai skaitā **gādāt par savas administratīvās teritorijas labiekārtošanu un sanitāro tīrību,** tai skaitāielu, ceļu un laukumu būvniecību, rekonstruēšanu un uzturēšanu, ielu, laukumu un citu publiskai lietošanai paredzēto teritoriju apgaismošanu, parku, skvēru un zaļo zonu ierīkošanu un uzturēšanu, atkritumu savākšanas un izvešanas kontroli, pretplūdu pasākumi, kapsētu un beigto dzīvnieku apbedīšanas vietu izveidošanu un uzturēšanu, kuru izpildi tā organizē un par to atbild.

Lai nodrošinātu autonomās funkcijas izpildi labiekārtošanas un sanitārās tīrības jomā, kā arī:

a) Pašvaldības civilās aizsardzības plāna izpildi atbilstoši Civilās aizsardzības un katastrofas pārvaldīšanas likumam pašvaldībai noteikto par cilvēku, vides un īpašuma drošības pasākumu īstenošanu;

b) Dzīvnieku aizsardzības likuma” 8.panta trešajā daļā noteiktā, ka saskaņā ar pašvaldības saistošajiem noteikumiem un normatīvajiem aktiem, kas reglamentē dzīvnieku labturības jomu, vietējā pašvaldība organizē klaiņojošu vai bezpalīdzīgā stāvoklī nonākušu dzīvnieku izķeršanu un, ja nepieciešams, nogalināšanu, izpildi;

c) Daugavpils pilsētas domes 2011.gada 28.aprīļa saistošo noteikumu Nr.15 „Mājdzīvnieku turēšanas noteikumi Daugavpils pilsētā” noteiktā organizēt klaiņojošo dzīvnieku izķeršanu un uzturēšanu dzīvnieku patversmē, izpildi;

d) Daugavpils pilsētas domes 2004.gada 14.oktobra saistošo noteikumu Nr.6 "Noteikumi par sabiedrisko kārtību, sanitāro tīrību, teritorijas labiekārtošanu, zaļumstādījumu uzturēšanu un aizsardzību Daugavpils pilsētas kapsētās" noteiktā kapu apsaimniekotāja kompetenci kapu apsaimniekošanā, izpildi.

e) 2007.gada 27.marta MK noteikumos Nr.215 “Kārtība, kādā veicama smadzeņu un bioloģiskās nāves fakta konstatēšana un miruša cilvēka nodošana apbedīšanai” 19.punktā noteiktā, ka pašvaldība organizē un nodrošina mirušā cilvēka apbedīšanu vai kremēšanu vai apbedīšanu, ja mirušā cilvēka personība nav noskaidrota noteikumos noteiktā laikā un gadījumos, izpildi,

un ievērotu Valsts pārvaldes iekārtas likuma 42.pantā noteikto, ka lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus, ir apkopoti faktori un ietekmes, kas nosaka deleģējuma pamatojumu, ka no pašvaldības autonomajām funkcijām izrietošu uzdevumu uzdošana kapitālsabiedrībai ir efektīvākais veids kā īstenot konkrētos uzdevumus.

Izvērtējums veikts pamatojoties uz piemērotajām metodēm valsts pārvaldē un Daugavpils pilsētas domes 2013.gada 30.septembra rīkojumu Nr.510 apstiprināto “Kārtību par kapitālsabiedrību un kapitāla daļu vērtēšanu”.

SIA „Labiekārtošana D” izveidota ar mērķi īstenot un pilnveidot Daugavpils pilsētas administratīvās teritorijas labiekārtošanu un sanitāro tīrību**,** atbilstoši sabiedrības vajadzībām un pieprasījumam.Atbilstoši Valsts pārvaldes iekārtas likuma 43.1 pantā noteiktajam, pakalpojumus, veicot valsts pārvaldes uzdevumus, SIA „Labiekārtošana D” sniedz saimnieciskās darbības veidā par atlīdzību, kuru izmanto savas saimnieciskās darbības nodrošināšanai un minētās autonomās funkcijas veikšanai.

Pamatojoties uz SIA „Labiekārtošana D” saimnieciskās darbības ilgstpēju un pieredzi (darbība labiekārtošanas jomā kopš 1994.gada), resursiem, kapitālieguldījumiem darbības attīstībai - kapsētu uzturēšana, mirušo cilvēku, ja viņam nav piederīgo un, ja mirušā cilvēka personība nav noskaidrota, apbedīšanas veikšana, parku, skvēru, u.c. publiskā lietošanā esošo teritoriju un zaļo zonu ierīkošana un uzturēšana, tajā skaitā puķu dobju ierīkošana un uzturēšana, augu koku, krūmu stādīšana un uzturēšana, augu audzēšana, kā arī koku zaru un avārijas koku zāģēšana- celmu frēzēšana, parku, skvēru, u.c. publiskā lietošanā esošo teritoriju un zaļo zonu pļaušana, klaiņojošo un bezpalīdzības stāvoklī nonākušo dzīvnieku izķeršana Daugavpils pilsētā, un to uzturēšana dzīvnieku patversmē, atrasto dzīvnieku līķu savākšana un to nodošana tālākai utilizēšanai, Daugavpils pilsētas ielu, ceļu, ietvju un laukumu uzturēšana, tajā skaitā ceļu greiderēšana, ceļu seguma remontdarbu veikšana, ārtelpas elementu (bērnu rotaļlaukumu, u.c. mākslīgo būvju) izbūve, rekonstruēšana, ierīkošana un uzturēšana, tajā skaitā iekārtu iegādes veikšana, pilsētas ielu, laukumu un citu publiskai lietošanai paredzēto teritoriju apgaismojuma ieslēgšana un izslēgšana, apgaismojuma tīklu tehniskā apkalpošana, stihisko seku un avārijas situāciju operatīva likvidēšana un savlaicīga novēršanas nodrošināšana uzdevumu deleģēšana SIA „Labiekārtošana D” ir efektīvākais veids kā īstenot autonomo funkciju, par ko liecina sekojoši faktori:

1. SIA „Labiekārtošana D” rīcībā esošie resursi: materiāli tehniskā bāze, kvalificēti darbaspēka resursi, ilggadēja pieredze, pieder pašvaldības kapitālsabiedrībai SIA „Labiekārtošana D”, kas nodrošina pašvaldības uzdoto uzdevumu kvalitatīvu izpildi 100% Daugavpils pilsētas administratīvajā teritorijā. Apgaismojuma, kapsētu uzturēšanas, klaiņojošo dzīvnieku uzturēšanas, bezpiederīgo apbedīšanas un stihisko seku likvidēšanas pakalpojumu daļā 100% darbojas monopola apstākļos. Zaļās zonas, ceļu un infrastruktūras elementu uzturēšanas jomā darbojas gan deleģējuma ietvaros, gan piedalās un vinnē rīkotajos iepirkumu konkursos, kas liecina par pakalpojumu konkurētspēju minētajā tirgus nišā.

2. SIA „Labiekārtošana D” kapitālieguldījumi pamatlīdzekļu, iekārtu un mehānismu modernizēšanā, ēku un būvju energoefektivitātes paaugstināšanā, personāla profesionālās kvalifikācijas paaugstināšanā, darba procesu organizēšanas un kontroles pilnveidošanā, kā arī pakalpojuma cenu uzraudzība un kontrolējamība no pašvaldības puses nodrošina pakalpojumu pieejamību visiem esošajiem un potenciālajiem klientiem, sabiedrībai kopumā, novērš draudus ekonomiski nepamatotam pakalpojuma cenu pieaugumam un pieejamības samazināšanās riskam.

Saskaņā ar SIA „Labiekārtošana D” gada pārskata datiem, sniegto pakalpojumu apjoms, salīdzinot ar iepriekšējo gadu, 2014.gadā palielinājās par 6%, 2015.gadā par 33%, nodrošinot rentablu saimniecisko darbību.

3. SIA „Labiekārtošana D” sniegto pakalpojumu kopums un kvalitāte pilsētas infrastruktūras uzturēšanas un apsaimniekošanas jomā būtiski ietekmē citu pakalpojumu saņemšanu, komercdarbību, sabiedrības ikdienas vajadzības, apkārtējo vidi kopumā un tās darbības pārtraukšana nav pieļaujama, jo pakalpojuma sniegšanas nodošana privātajiem komersantiem ir saistīta ar risku nodrošināt pakalpojuma nepārtrauktību, nodrošināt atbilstošas kvalitātes darbības procesus un rezultātus (nosaka Daugavpils attīstības programmma 2014.-2020.gadam, kapitālsabiedrības darbības un attīstības stratēģija 2014.-2016.gadam), nodrošināt, ka procesu pārvaldība tiek veikta atbilstoši labas pārvaldības principiem.

4. SIA „Labiekārtošana D” saimnieciskās un finansiālās darbības vispārējs raksturojums, darbību raksturojoši lielumi, izvērtējums un secinājumi apkopoti pielikumā.

Daugavpils pašvaldības kapitālsabiedrību pārraudzība atbilst labas pārvaldības principiem, pašvaldība informē sabiedrību par savu un pašvaldības kapitālsabiedrību darbību, pārvaldi organizē pēc iespējas efektīvi, par ko liecina sekojoši faktori:

* Pašvaldības kapitālsabiedrībai ir noteikti mērķi un uzdevumi

Izstrādāta SIA „Labiekārtošana D” darbības un attīstības stratēģija 2014.-2016.gadam (2017.-2020.gada vidējā termiņa darbības stratēģijas projekts), Rīcības plāns konkrētam gadam, kas atbilst Daugavpils pilsētas attīstības stratēģijai, Daugavpils attīstības programmai 2014.-2020.gadam, Daugavpils pilsētas „Ilgtspējīgas enerģijas rīcības plānam 2016. – 2020.gadam”.

* Sabiedrība tiek informēta par izvirzītajiem mērķiem un uzdevumiem, to izpildi

Gan Daugavpils pilsētas domes, gan SIA „Labiekārtošana D” darbības un attīstības stratēģijas tiek publiskotas pašvaldības un kapitālsabiedrības interneta vietnēs. Pakalpojumu saņēmēji publiski tiek informēti par izvirzīto mērķu sasniegšanu publiskojot gada pārskatus kapitālsabiedrības mājas lapā internetvietnē atbilstoši Publiskas personas kapitāla daļu un kapitālsabiedrību pārvaldības likuma 58.pantam.

* Daugavpils pilsētas domes izpilddirektors un Kapitālsabiedrību pārraudzības nodaļa veic regulāru kapitālsabiedrību darba procesu un darbības rezultātu novērtēšanu, uzrauga sabiedrībai sniegto pakalpojumu kvalitāti, vienkāršojot un uzlabojot procedūras privātpersonu labā, kas kopumā nodrošina, ka kapitālsabiedrības pārraudzības sistēma ir pārskatāma, skaidra un atklāta.
* Daugavpils pilsētas domē 2015.gada 23.jūlijā apstiprināti noteikumi Nr.11 ”Kapitālsabiedrību un kapitāla daļu pārvaldības kārtība”, ar 2015.gada 31.marta rīkojumu Nr.82 apstiprināta Daugavpils pilsētas pašvaldības kapitālsabiedrību informācijas apmaiņas un pārskatu iesniegšanas kārtība”. Pašvaldībā izstrādātie ieteikumi, kārtības, metodiskie norādījumi darba procesu organizēšanai un izpildes kontrolei regulāri tiek novērtēti un pilnveidoti, uzturot aktuālu iekšējās kontroles sistēmu kapitālsabiedrību darbības efektivitātes un rīcības atbilstības normatīvo aktu prasībām nodrošināšanai.

Sekojoši Daugavpils pilsētas pašvaldība ir izstrādājusi dokumentus un noteikusi procesus, kas pakalpojumiem definē prasības, nosaka šo prasību izpildes kontroli un novērtēšanu, kas sekmē pašvaldības kapitālsabiedrības darbības atbilstību godīgas komercdarbības principiem - savā darbībā ievēro normatīvos aktus, vadās pēc atklātības principiem komercdarbībā, nepārkāpjot Konkurences likumā noteiktās konkurenci ierobežojošās darbības.

Pašvaldības darbība privāto tiesību jomā atbilst VPIL 88.panta pirmās daļas 2.punktā noteiktajam nosacījumam “publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai”,un ņemot vērā, ka pilsētas apgaismojuma infrastruktūras elementi, ceļi, parki, bērnu rotaļu laukumi, kapu teritorijas ir stratēģiski svarīgi pašvaldības īpašumi (potenciāli definējami pašvaldības saistošajos noteikumos) pilsētas administratīvās teritorijas ekonomiskajai attīstībai un sabiedriskās drošības nodrošināšanai, ir attiecināmi VPIL 88. panta pirmās daļas 3.punktanosacījumi, kad “tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai”.

Apkopojot iepriekšminēto un ievērojot Valsts pārvaldes iekārtas likuma 40.panta nosacījumus, secināms, ka autonomās funkcijas gādāt par savas administratīvās teritorijas labiekārtošanu un sanitāro tīrību veicot ielu, ceļu un laukumu būvniecību, rekonstruēšanu un uzturēšanu, ielu, laukumu un citu publiskai lietošanai paredzēto teritoriju apgaismošanu, parku, skvēru un zaļo zonu ierīkošanu un uzturēšanu, atkritumu savākšanas un izvešanas kontroli, pretplūdu pasākumus, kapsētu un beigto dzīvnieku apbedīšanas vietu izveidošanu un uzturēšanu deleģēšana SIA „Labiekārtošana D” šobrīd ir efektīvākais veids, kā Daugavpils pilsētas dome nodrošinās minētās autonomās funkcijas izpildes nepārtrauktību Daugavpils pilsētā.

Pielikumā: SIA „Labiekārtošana D” saimnieciskās un finansiālās darbības vispārējs raksturojums.

Domes priekšsēdētājs *(personiskais paraksts)* J.Lāčplēsis